b'\n_START_ARTICLE_\nFilomena de Roma\n_START_SECTION_\nLlegenda\n_START_PARAGRAPH_\nSegons una religiosa de N\xc3\xa0pols, la mateixa Filomena se li aparegu\xc3\xa9 i li explic\xc3\xa0 la seva vida el 1833. Segons aquesta revelaci\xc3\xb3, Filomena era princesa de l\'illa de Corf\xc3\xba. Als tretze anys an\xc3\xa0 a Roma amb els seus pares per veure l\'emperador Diocleci\xc3\xa0. Aquest se n\'enamor\xc3\xa0 i li ofer\xc3\xad el tron de l\'imperi, per\xc3\xb2 Filomena, que era cristiana, havia consagrat la seva virginitat i el refus\xc3\xa0. L\'emperador, enutjat, orden\xc3\xa0 que fos torturada, per\xc3\xb2 miraculosament es recuperava, i finalment fou executada per cristiana.\n_START_SECTION_\nVeneraci\xc3\xb3\n_START_PARAGRAPH_\nLes seves suposades restes van \xc3\xa9sser trobades en 1802 en unes excavacions a les catacumbes de Priscil\xc2\xb7la de Roma. S\'hi trob\xc3\xa0 una cripta amb tres fragments cer\xc3\xa0mics que tenien la inscripci\xc3\xb3 Lumena \xe2\x80\x94 Pax Te \xe2\x80\x94 Cum Fi. Per donar-li sentit a la frase, es combinaren els fragments i es va llegir Pax te cum Filumena ("La pau sigui amb tu, Filomena"). A la tomba hi havia les restes d\'una noia de dotze o tretze anys, amb un c\xc3\xa0ntir trencat prop del seu cap, amb el que es va pensar que era sang seca. _NEWLINE_El cos sant es va traslladar a la parr\xc3\xb2quia de Mugnano del Cardinale el 10 d\'agost de 1805. Aviat adquir\xc3\xad molta popularitat. Jean-Marie Vianney va atribuir a la m\xc3\xa0rtir el guariment, en 1835, d\'una malaltia que Pauline Jaricot tenia al cor; aquesta va fundar tres associacions cat\xc3\xb2liques en honor seu: l\'Associaci\xc3\xb3 del Roser Vivent, la Societat per a la Propagaci\xc3\xb3 de la Fe i l\'Associaci\xc3\xb3 de la Santa Infantesa.\n_START_SECTION_\nRetirada del culte\n_START_PARAGRAPH_\nLa celebraci\xc3\xb3 lit\xc3\xbargica no fou inclosa al Calendari rom\xc3\xa0 general, per\xc3\xb2 el 1837 fou aprovada en alguns llocs. El missal rom\xc3\xa0 de 1920 l\'esmenta el dia 11 d\'agost en la secci\xc3\xb3 de misses per a llocs concrets. _NEWLINE_El 14 de febrer de 1961, els sants l\'exist\xc3\xa8ncia dels quals no estaven prou provades o documentades van \xc3\xa9sser retirats del calendari general dels sants. Entre ells hi havia Filomena. S\'argumentava que la inscripci\xc3\xb3 no era una prova suficient del martiri de la noia, que la sang al gerro formava part de ritus funeraris cristians i no necess\xc3\xa0riament de m\xc3\xa0rtirs. A m\xc3\xa9s, el relat de la germana de N\xc3\xa0pols no es podia verificar i en les fonts antigues no hi havia cap menci\xc3\xb3 a l\'exist\xc3\xa8ncia de Filomena. L\'abs\xc3\xa8ncia a la inscripci\xc3\xb3 de la paraula martyr va fer pensar que no havia mort m\xc3\xa0rtir. _NEWLINE_La veneraci\xc3\xb3 popular, tot i la retirada de la santa del calendari, continua i Filomena encara \xc3\xa9s una santa popular.\n_START_SECTION_\nCuriositats\n_START_PARAGRAPH_\nEl pintor i escultor catal\xc3\xa0, Llu\xc3\xads Vermell i Busquets, pint\xc3\xa0 un retrat d\'aquesta Santa per enc\xc3\xa0rrec del bisbe de Conca (Castella).'